Fire mødre fra Dronninglundområdet har holdt sammen i deres mødregruppe i 25 år. Børn såvel som mødre mødes flere gange om året, og denne weekend fejrer de deres jubilæum. - Vi er jo sammen til fødselsdage og hvad vi ellers kan finde ud af. Det tror jeg, vi fortsætter med. Vi kan ikke undvære hinanden, siger Henriette Munksø. Mødrene mødte hinanden, da de var gravide. Det er jordemor Karen Frederikke Mikkelsen, der satte mødrene sammen for 25 år siden, da de fødte på Dronninglund Sygehus. Hun er også med til jubilæet, selv om hun ikke har set gruppen siden dengang børnene gik med ble. - Jeg synes det har været så overvældende. Og jeg har også fældet et par tåre flere gange, fordi jeg er blevet mødt så positivt af dem alle sammen, siger Karen Frederikke Mikkelsen, der stadig arbejder som jordemoder men nu på Viborg Sygehus. Det er første gang, at Karen Frederikke Mikkelsen i sin karriere har oplevet, at en mødregruppe har holdt sammen på den måde.

Referat:
En nordjysk mødregruppe har holdt sammen i 25 år. I dag fejrer gruppen jubilæum.